### МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

### Наредба за изменение и допълнение на Наредба № 8 от 2016 г. за условията и реда за изпълнение и контрол на промоционални програми за земеделски и хранителни продукти

*(обн. ДВ, бр. 38 от 2016 г.)*

**§ 1.** Вчл. 9 ал. 3 след думата „директор“ се добавя „представители на Изпълнителна агенция за насърчаване на малките и средните предприятия - определени от изпълнителния директор“.

**§ 2.** Член 11 се изменя така:

„Чл. 11. (1) Предлагащите организации по чл. 7, пар. 1, б. а-в от Регламент (ЕС) № 1144/2014 избират независима от тях прилагаща организация за изпълнение на цялата или част от промоционалната програма, чрез състезателна процедура.

(2) Предлагащите организации по чл. 7, пар. 1, б. „г“ от Регламент (ЕС) № 1144/2014 избират прилагаща организация по реда на Закона за обществените поръчки.

(3) При провеждане на състезателната процедура по ал.1 предлагащите организации определят критерии за подбор и критерии за възлагане.

(4) Критериите по ал.3 трябва да бъдат определени в съответствие с принципите на пълна прозрачност, равно третиране и недискриминация.“.

**§ 3.** Създават се чл. 11а - 11д:

„Чл. 11а. (1) Критериите за подбор на прилагаща организация включват изисквания за:

1. икономическо и финансово състояние;

2. технически и професионални способности.

(2) Критерият по ал. 1, т. 1 включва следните изисквания:

1. да са реализирали минимален общ оборот през последните три финансови години, изчислен на база годишните обороти, и не по-малък от 50% от прогнозната стойност на промоционалната програма;

2. да са постигнали положително съотношение между определени активи и пасиви към 31 декември на последната приключила година съгласно методиката по Приложение № 1.

(3) Критерият по ал. 1, т. 2 включва следните изисквания:

1. през последните три години да са изпълнили поне две услуги с предмет и обем, идентични или сходни с тези на поръчката от състезателната процедура и да имат препоръки за добро изпълнение за тях (с включена подробна информация, например вид поръчка и срок, обем и резултат);

2. да разполагат с необходимото техническо оборудване за осигуряване на качеството на услугите;

3. да разполагат с експерти, с нужната професионална квалификация, опит и/или образование.

(4) По отношение на кандидат за прилагаща организация не трябва да е налице някое от обстоятелствата по чл. 106, пар. 1 от Регламент (ЕС, Евратом) № 966/2012 на Европейския парламент и на Съвета от 25 октомври 2012 относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (ОВ, L 298/1 от 26.10.2012 г.).

(5) Критериите за подбор по ал. 1 трябва да бъдат изпълнени от кандидата за прилагаща организация или поне от едно от лицата, участващи в обединение – кандидат за прилагаща организация.

(6) Кандидатите могат да изпълнят критериите за подбор по ал. 1 чрез подизпълнители.

(7) Кандидатите могат изпълнят критериите за подбор по ал. 1 като се позоват на капацитета на трети лица.

Чл. 11б. (1) Предлагащата организация определя критерии за възлагане, по отношение на кандидатите за прилагащи организации, въз основа на изискването за „икономически най-изгодна оферта“.

(2) Когато критерият за възлагане включва повече от един показател, предлагащата организация определя в обявлението и в документацията за състезателната процедура относителната тежест на всички показатели за определяне на оценката. Предлагащата организация може да определи минимално и максимално допустими стойности на показателите.

(3) Предлагащата организация посочва в документацията методиката за комплексна оценка и начина за определяне на оценката на офертите по всеки показател, която трябва да:

1. дава възможност да се оцени нивото на изпълнение, предложено във всяка оферта в съответствие с промоционалната програма;

2. дава възможност да бъдат сравнени и оценени обективно предложенията в офертите;

3. осигурява на кандидатите достатъчно информация за правилата, които ще се прилагат при определяне на оценката по всеки показател, като за количествено определимите показатели се определят стойностите в цифри или в проценти и се посочва начинът за тяхното изчисляване.

Чл. 11в. (1) Състезателната процедура се открива с публикуване на обявление едновременно в:

1. официалния вестник на Европейския съюз;

2. Портала за обществени поръчки към Агенцията за обществени поръчки;

3. интернет страницата на предлагащата организация.

(2) Обявлението по ал. 1 трябва да бъде публикувано на една и съща дата и да съдържа идентична информация във всички средства за осведомяване.

(3) Обявлението по ал. 1 трябва да съдържа минимум следната информация:

1. наименование, адрес, телефон, факс, електронен адрес на предлагащата организация и лице за контакт;

2. естество и обем на разходите, включени в промоционалната програма, за които е обявена състезателната процедура;

3. изисквания към финансовия и техническия капацитет на прилагащата организация;

4. условия и начин на плащане;

5. място и срок за подаване на оферти, който не може да бъде по-кратък от 35 дни от датата на публикуване на обявлението;

6. място и срок за получаване на документацията за участие в процедурата;

7. критерий за възлагане – съотношение цена/качество.

(4) Документацията за участие в процедурата може да се предоставя на кандидатите и по електронен път.

(5) Документацията за участие трябва да съдържа най-малко:

1. техническите спецификации;
2. видовете разходи, включени в промоционалната програма;
3. методиката за определяне на комплексната оценка на офертата;
4. образци на документи, включително и на офертата, както и указание за подготовката им;
5. проект на договор.

(6) Оферти за участие в процедурата могат да се подават писмено, по електронен път с квалифициран електронен подпис или чрез лицензиран пощенски оператор.

Чл. 11г. (1) Кандидатите за участие в процедурата подават оферти в съответствие с обявлението по чл. 11в, ал. 1. Всеки участник има право да подаде само една оферта.

(2) Кандидатите могат да бъдат местни и чуждестранни лица или техни обединения и представят документи за регистрация съгласно националното им законодателство. Кандидатите не трябва да се намират с предлагащата организация в отношение на свързаност, по смисъла на § 1 от Допълнителните разпоредби на Търговския закон и не трябва да са в конфликт на интереси по смисъла на чл. 57, пар. 2 от Регламент (ЕС) 966/2012.

(3) Офертата по ал. 1 трябва да съдържа най-малко:

1. име и адрес, съответно наименование, седалище и адрес на управление и код по БУЛСТАТ/ЕИК за лицата, регистрирани в Република България. За лицата, вписани в регистри различни от Търговския регистър и Регистъра на юридическите лица с нестопанска цел към Агенцията по вписванията, се представят документ за правосубектност, удостоверение за актуално състояние, заверени копия от удостоверение за данъчна регистрация и регистрация по БУЛСТАТ. За лицата, регистрирани в друга държава - документ за еквивалентна регистрация, съгласно законодателството на държавата;

2. предложение за изпълнение на разходите, включени в промоционалната програма;

3. срокове за изпълнение на разходите, включени в промоционалната програма;

4. предлагани цени за всеки разход ;

5. списък на документите, съдържащи се в офертата, подписан от кандидата.

(4) Към офертата се прилагат:

1. доказателства за финансовия и техническия капацитет на кандидата;

2. списък с подизпълнители, с които кандидатът възнамерява да работи и разходите, които ще изпълняват ;

3. проекти на договори с подизпълнителите, доказващи поетите ангажименти, и посочващи разходите, които ще изпълняват;

4. списък на експертите, които ще изпълняват разходите, в който е посочена професионалната им квалификация и/или опит;

5. декларация за техническото оборудване, което ще бъде използвано за изпълнение на програмата.

6. декларация за липса на свързаност между кандидата и предлагащата организация, съгласно § 1 от допълнителните разпоредби на Търговския закон, както и между кандидата и подизпълнителите, ако има такива;

7. декларация за липса на публични задължения, когато кандидатът е регистриран на територията на Република България, или документ, удостоверяващ липсата на публични задължения, съгласно законодателството на държавата, в която е регистриран;

8. декларация за липса на конфликт на интереси по смисъла на чл. 57, пар. 2 от регламент (ЕС) 966/2012;

9. декларация за конфиденциалност, че няма да се разгласява по никакъв начин конфиденциална информация за настоящата поръчка;

10. годишни финансови отчети за последните три години, когато не са достъпни в публичен регистър и данните не могат да се получат по служебен път;

11. справки за общия оборот за последните три финансови години;

12. списък на изпълнените през последните три години услуги с предмет и обем, идентични или сходни с тези на поръчката от състезателната процедура, придружен от препоръки за добро изпълнение по тях;

13. списък с третите лица, които ще участват в изпълнението на промоционалната програма;

14. доказателства за поети задължения от третите лица, с чиито ресурси кандидатът ще разполага.

(5) Когато кандидатът е чуждестранно лице, той представя съответните документи, издадени от компетентен орган, съгласно законодателството на държавата, в която е установен.

(6) Кандидатите могат да поискат писмено от предлагащите организации разяснения по обявлението и документацията за участие в състезателната процедура най-късно до 10 дни преди изтичане на срока за подаване на офертите. Предлагащата организация предоставя разясненията в 4-дневен срок от получаване на искането, но не по-късно от 6 дни преди изтичане на срока за подаване на офертите. В разясненията не се посочва лицето, направило запитването. Разясненията се предоставят чрез изпращането им по електронна поща до всички кандидати и се прилагат към документацията, която се предоставя на последващи кандидати.

Чл. 11д. (1) Кандидатите могат да посочат подизпълнители за част от дейностите. В случаите на чл. 11а, ал. 6 подизпълнителите трябва да отговарят на критериите за подбор по чл. 11а, ал. 3, т. 2 и 3 и ал. 4 по отношение на разходите, които ще изпълняват, и за тях да не са налице основания за отстраняване от процедурата, съгласно чл. 12а, ал. 2.

(2) Подизпълнителите не трябва да се намират с предлагащата и с прилагащата организация в отношения на свързаност, по смисъла на § 1 от Допълнителните разпоредби на Търговския закон и не трябва да са в конфликт на интереси по смисъла на чл. 57, пар. 2 от Регламент (ЕС) 966/2012.

(3) Предлагащата организация изисква по време на провеждане на състезателната процедура отстраняване или замяна на подизпълнител, който не отговаря на условията на ал. 1 и 2.

(4) Правилата за разплащане между прилагащата организация и подизпълнителите се посочват в документацията към състезателната процедура и се включват в договора между предлагащата организация и прилагащата организация и в договорите между прилагащата организация и подизпълнителите.

(5) Замяна на подизпълнител преди започване на изпълнението и по време на изпълнение на промоционална програма се допуска, когато са изпълнени едновременно следните условия:

1. за новия подизпълнител не са налице основанията за отстраняване в процедурата по чл. 12а, ал. 2;

2. новият подизпълнител отговаря на изискванията на ал. 1 и 2, коригирани съобразно изпълнените до момента дейности.

(6) При замяна на подизпълнител предлагащата организация подава в Министерство на земеделието, храните и горите заявление за одобрение на замяна на подизпълнител по образец, утвърден със заповед на министъра на земеделието, храните и горите, и представя всички документи, които доказват изпълнението на условията на ал. 1, 2, 4 и 5.

(7) При използване на подизпълнители отговорността за изпълнение на всички разходи по договора с предлагащата организация е на прилагащата организация. Подизпълнителите нямат право да извършват дейностите чрез възлагането им на други подизпълнители.

Чл. 11е. (1) Кандидатите могат да се позоват на капацитета на трети лица. В случаите на чл. 11а, ал. 7 третите лица трябва да отговарят на критериите за подбор по чл. 11а, ал. 3, т. 2 и 3 и ал. 4 по отношение на дейностите, които ще изпълняват, и за тях да не са налице основания за отстраняване от процедурата, съгласно чл. 12а, ал. 2. по отношение на критериите за подбор по чл. 11а, ал. 1.

(2) По отношение на критериите, свързани с професионална способност, кандидатите могат да се позоват на капацитета на трети лица, само ако лицата, с чиито квалификация, опит или образование се доказва изпълнение на изискванията за подбор по чл. 11а, ал. 3, т. 3, ще участват в изпълнението на частта от промоционалната програма, за която е необходим този капацитет.

(3) Кандидатът трябва да може да докаже, че ще разполага с ресурсите на третите лица, когато се позовава на капацитета им.

(4) Третите лица не трябва да се намират с предлагащата и с прилагащата организация в отношения на свързаност, по смисъла на § 1 от Допълнителните разпоредби на Търговския закон и не трябва да са в конфликт на интереси по смисъла на чл. 57, пар. 2 от Регламент (ЕС) 966/2012.

(5) Предлагащата организация изисква по време на провеждане на състезателната процедура отстраняване или замяна на трети лица, които не отговарят на условията на ал. 1, 2, 3 и 4.

**§ 4.** Член 12 се изменя така:

„Чл. 12. (1) Състезателната процедура се провежда, когато са подадени най-малко три оферти. Когато са подадени по-малко от три оферти, предлагащите организации удължават срока на състезателната процедура с още 7 дни. Когато и след изтичане на този срок са подадени по-малко от три оферти, състезателната процедура се прекратява.

(2) Предлагащата организация назначава комисия за извършване на подбор на кандидатите и разглеждане и оценка на офертите, която се състои от нечетен брой членове, поне един от които задължително е правоспособен юрист. Членовете на комисията не трябва да са в конфликт на интереси по смисъла на чл. 57, пар. 2 от Регламент (ЕС) 966/2012 с предлагащата организация, кандидатите и подизпълнителите, като за това подават декларации.

(3) Комисията по ал. 2 взема решения с обикновено мнозинство на членовете. За всяко заседание на комисията се води протокол, който се подписва от всички присъстващи членове. Резултатите от работата на комисията и взетите решения се отразяват в доклад.

(4) Членовете на комисията са длъжни да не разгласяват обстоятелствата, станали им известни във връзка с дейността на комисията.

(5) Комисията по ал. 2 прави избор на прилагаща организация въз основа на:

1. критериите за подбор, определени в обявлението за провеждане на процедурата, съгласно чл. 11а;

2. критерии за възлагане, съгласно чл.11б, ал.1.“.

**§ 5.** Създава се чл. 12а:

„Чл. 12а. (1) Когато по отношение на критериите за подбор или по отношение на изискванията към кандидатите се установи липса, непълнота и/или несъответствие на информацията, включително нередовност или фактическа грешка, на кандидатите се изпраща уведомително писмо да представят нова информация, да допълнят или да пояснят представената информация в определен от предлагащата организация срок, който не може да бъде по-кратък от 3 работни дни.

(2) Комисията по чл. 12, ал. 2 отстранява от състезателната процедура участник, когато:

1. не отговаря на поставените критерии за подбор, посочени в обявлението и документацията за участие в състезателната процедура;

2. е представил оферта, която не отговаря на обявените условия за участие в състезателната процедура и изискванията на чл. 11г;

3. не е представил исканите допълнителни документи по ал.1 в срока, опреден с уведомителното писмо от предлагащата организация по ал.1;

4. се установи, че е свързано лице с предлагащата организация, по смисъла на § 1 от допълнителните разпоредби на Търговския закон;

5. се установи, че е налице конфликт на интереси, по смисъла на чл. 57, пар. 2 от регламент (ЕС) 966/2012;

6. се установи, че е представил документ с невярно съдържание, свързан с удостоверяване липсата на основания за отстраняване или изпълнението на критериите за подбор или не е предоставил изискваща се информация, свързана с удостоверяване липсата на основания за отстраняване или изпълнението на критериите за подбор.

(3) Предлагащата организация уведомява писмено участниците в състезателната процедура за взетите решения в тридневен срок от подписване на доклада по чл. 12, ал.3.

(4) Одобреният кандидат представя документи, доказващи липсата на обстоятелства по чл. 11а, ал. 4.“.

**§ 6.** Член 13 се изменя така:

„Чл. 13. Предлагащите организации в 7-дневен срок от извършването на избор на прилагаща организация представят в Министерството на земеделието, храните и горите писмено заявление за одобряване на прилагаща организация по образец, утвърден със заповед на министъра на земеделието, храните и горите, към което прилагат заверени копия на всички документи от проведената състезателна процедура – обявлението за участие, получените оферти, протоколите от проведените заседания на комисията, доклада на комисията за избор на прилагаща организация, кореспонденцията с кандидатите, водена във връзка със състезателната процедура, включително и по електронна поща.“.

**§ 7.** Създава се чл. 13а :

„Чл. 13a. Министърът на земеделието, храните и горите със заповед назначава комисия и утвърждава Процедура за разглеждане на подадените в Министерството на земеделието, храните и горите заявления по чл. 13.

(2) Комисията по ал. 1 извършва проверка на подадените заявления и документи по чл. 13. При поискване от страна на комисията по ал. 1 предлагащата организация представя за проверка оригиналите на всички документи, приложени към заявлението по чл. 13.

(3) При установяване на нередовност и/или непълнота на представените документи, комисията по ал. 1 уведомява писмено предлагащата организация, която в срок до 10 работни дни от получаване на уведомлението трябва да отстрани нередовностите и/или непълнотите и да предостави исканите документи и/или писмени разяснения.

(4) Ако предлагащата организация не отстрани нередовностите и/или непълнотите в срока по ал. 3, заявлението за одобряване на прилагаща организация се отхвърля със заповед на министъра на земеделието, храните и горите, която се съобщава на предлагащата организация и може да се обжалва по реда на Административнопроцесуалния кодекс.“.

**§ 8.** В чл. 14 се правят следните допълнения:

1. В ал. 6, изречение първо, накрая вместо думите „Държавен Фонд „Земеделие“ се добавя „Министерство на земеделието, храните и горите, което предоставя копие от тях до Държавен Фонд „Земеделие“ заедно с уведомлението по ал. 4.“.
2. Създават се ал. 7 и 8:

„(7) Сключеният договор между предлагащата и прилагащата организации следва да съдържа информация относно избраните подизпълнители, с които прилагащата организация възнамерява да работи, разходите, които ще изпълняват, както и условията, при които могат да бъдат заменени.“

(8) Замяна на подизпълнител в случаите на чл. 11д, ал.5 се извършва след одобрението й от Министерство на земеделието, храните и горите, по реда на чл. 13 и 13а.“.

**§ 9.** В чл. 16 се правят следните изменения:

**1.** В ал. 4

(а) текстът преди т. 1 се изменя така:

„(4) Офертата по ал. 3 трябва да съдържа най-малко:“

(б) точки 1 и 2 се изменят така:

„1. име и адрес, съответно наименование, седалище и адрес на управление и код по БУЛСТАТ/ЕИК за лицата, регистрирани в Република България, а за лицата, регистрирани в друга държава - документ за еквивалентна регистрация, съгласно законодателството на държавата;

2. предложение за изпълнение на оценката на въздействието на промоционалната програма;“.

**2.** Алинея 5 се изменя така:

„(5) Кандидатите за участие прилагат към офертата:

1. доказателства за финансовия и техническия капацитет на кандидата;

2. списък на лицата, които ще извършват оценката на въздействието на програмата, в който е посочена професионалната им квалификация и/или опит;

3. документи, удостоверяващи професионалната квалификация и/или опита на лицата по т. 2;

4. декларация за техническото оборудване, което ще бъде използвано за извършване на оценката на въздействието на програмата.

5. декларация за липса на свързаност между оценяващата организация, прилагащата организация и предлагащата организация, съгласно § 1 от допълнителните разпоредби на Търговския закон,;

6. декларация за липса на конфликт на интереси по смисъла на чл. 57, пар. 2 от регламент (ЕС) 966/2012.

7. декларация за липса на публични задължения, когато кандидатът е регистриран на територията на Република България, или документ, удостоверяващ липсата на публични задължения, съгласно законодателството на държавата, в която е регистриран;

8. годишни финансови отчети за последните две години, когато не са достъпни в публичен регистър и данните не могат да се получат по служебен път;

9. списък на изпълнените през последните две години договори за извършване на услуги с предмет и обем, идентични или сходни с извършването на оценка на въздействие, придружен от препоръки за добро изпълнение по тях.“.

**§ 10.** В чл. 17 се правят следните изменения и допълнения:

**1.** Алинея 1 се изменя така:

„(1) Предлагащите организации назначават комисия за провеждане на конкурс, която се състои от нечетен брой членове, поне един от които е правоспособен юрист.“.

**2.** Създават се нова ал. 2:

„(2) Конкурсът се провежда, когато са подадени най-малко три оферти. Когато са подадени по-малко от три оферти, конкурсът се прекратява.“.

**3.** Досегашната ал. 2 става ал. 3 и се изменя така:

„(3) Комисията по ал. 1 взема решения с обикновено мнозинство от членовете й. За всяко заседание на комисията се води протокол, който се подписва от всички присъстващи членове. Резултатите от работата на комисията и взетите решения се отразяват в доклад.“.

**4.** Създава се нова ал. 4:

„(4) Членовете на комисията са длъжни да не разгласяват обстоятелствата, станали им известни във връзка с дейността на комисията.“.

**5.** Досегашната ал. 3 става ал. 5.

**6.** Досегашната ал. 4 става ал. 6 и се изменя така:

„(6) Предлагащите организации уведомяват писмено участниците в конкурса за взетите решения в тридневен срок от изготвяне на доклада по ал. 3.“.

**§ 11.** Чл. 18 се изменя така:

„Чл. 18. Предлагащите организации, които са избрали оценяваща организация, в 7-дневен срок от извършването на избора представят в Министерството на земеделието, храните и горите писмено заявление по образец за одобряване на оценяваща организация, към което прилагат заверени копия на всички документи от проведената състезателна процедура – обявлението за участие, получените оферти, протоколите от проведените заседания на комисията, доклада на комисията за избор на оценяваща организация, кореспонденцията с кандидатите, водена във връзка с конкурса, включително и по електронна поща.“.

**§ 12.** В чл. 19 се правят следните изменения и допълнения:

**1.** Създават се нови ал. 2 - 4:

„(2) При поискване от страна на постоянната консултативна комисия по чл. 9, ал. 2 предлагащата организация представя за проверка оригиналите на всички документи, приложени към заявлението по чл. 18.

(3) При установяване на нередовност и/или непълнота на представените документи, постоянната консултативна комисия уведомява писмено предлагащата организация, която в срок до 10 работни дни от получаване на уведомлението трябва да отстрани нередовностите и/или непълнотите и да предостави исканите документи и/или писмени разяснения.

(4) Ако предлагащата организация не отстрани нередовностите и/или непълнотите в срока по ал. 3, заявлението за одобряване на оценяваща организация се отхвърля.“.

**2.** Досегашните ал. 2 и ал. 3 стават съответно ал. 5 и ал. 6.

**3.** Досегашната ал. 4 става ал. 7 и в нея думите „ал. 3“ се заменят с „ал. 5“.

**4.** Досегашната ал. 5 става ал. 8 и в нея думите „ал. 3“ се заменят с „ал. 5“.

**§ 13.** В чл. 20 се правят следните изменения и допълнения:

**1.** Създават се нови ал. 2 и 3:

„(2) Предлагащата организация след получаване на уведомление по чл. 8, ал. 2, подава в Държавен фонд „Земеделие“ заявление за финансово подпомагане по образец.

(3) Към заявлението по ал. 1 предлагащата организация представя документи, които показват източниците на финансиране, които ще използват при изпълнение на промоционалната програма.“.

**2.** Досегашните ал. 2 - 5 стават съответно ал. 4 - 7.

**§ 14.** В чл. 23, ал. 5 накрая се добавя “служители на ЕК, Европейска сметна палата, Европейската служба за борба с измамите (OLAF) и Министерство на земеделието, храните и горите“.

**§ 15.** В чл. 26 се правят следните изменения и допълнения:

1. Алинея 2 се изменя така:

„(2) Държавен фонд „Земеделие“ извършва всяка година 100 % административни и счетоводни проверки, и проверки на място в офисите на предлагащите и прилагащите организации, при които проверява отчетените разходи в заявките за авансово и междинно плащане и заявката за плащане на остатък, като всяка обикновена програма се проверява толкова пъти, колкото заявки за плащане е подала.“

2. Създава се нова т.6 към алинея 4:

„6. предоставят на надлежно упълномощените представители на ДФЗ, Министерство на земеделието, храните и горите, Сметната палата, Европейската комисия, европейската сметна палата, Европейската служба за борба с измамите и Изпълнителна агенция „Сертификационен одит на средствата от европейските земеделски фондове“:

а. всяка поискана информация за осъществяването на дейността;

б. Достъп до документи и активи и

в. съдействие при извършваните от тях проверки.

3. Създава се нова ал. 5:

„(5) Избраните от прилагащата организация подизпълнители следва да спазват ал. 4, т. 1 и 2, както и разпоредбите на чл. 12, параграф 2 от Регламент за изпълнение (ЕС) 2015/1831 за съхранение на документален архив.“

3. Досегашната ал. 5 става 6.

**§ 16.** В § 1 от допълнителните разпоредби се правят следните изменения и допълнения:

1. Създават се нови т. 1 и 2:

„1. „Икономически най-изгодната оферта“ е оптимално съотношение между качество и цена, което се оценява въз основа на цената и на качествените показатели на програмата. Като измерител на качеството се използват показатели за технически параметри, естетически и функционални характеристики, достъпност и предназначение за широк кръг потребители. Съотношението цена/качество следва да бъде 40/60.“

2. „Общ оборот“ е сумата от нетните приходи от продажби.“

2. Досегашните т. 1 – 6 стават съответно т. 3-8.

**§ 17.** Създава се нов член 32:

„Чл. 32. Със заповед на министъра на земеделието, храните и горите се утвърждават указания за извършване на състезателната процедура за избор на прилагаща организация, които се публикуват на електронната страница на министерство на земеделието, храните и горите.

**§ 18.** Навсякъде думите „Министърът на земеделието и храните“, „министъра на земеделието и храните“ и „Министерството на земеделието и храните“ се заменят съответно с „Министърът на земеделието, храните и горите“, „министъра на земеделието, храните и горите“ и „Министерството на земеделието, храните и горите“.

**§ 19.** След преходните и заключителни разпоредби се правят следните изменения и допълнения:

1. Създава се приложение № 1:

„Приложение № 1 към чл. 11а, ал.2, т.2

**Методика за установяване на съотношения между определени активи и пасиви**

За установяване на икономическото и финансовото състояние на кандидата се използват финансово-счетоводни показатели, чрез които се изчисляват съотношения между определени активи и пасиви.

Показателите се изчисляват по данни от годишния финансов отчет (ГФО) на кандидата към 31 декември на последната приключила година.

За покриване на изискването по чл. 11а, ал. 2, т. 2, кандидатът трябва да покаже, че коефициентът на обща ликвидност (КОЛ) и коефициентът на бърза ликвидност (КБЛ) имат положително съотношение, както следва:

|  |  |  |
| --- | --- | --- |
| **Коефициент** | **Показатели** | **Положително съотношение** |
| ***Коефициент на обща ликвидност (КОЛ)*** | ***Текущи активи (ТА)***  ***Текущи задължения (ТЗ)*** | КОЛ ≥ 1.5 |
| ***Коефициент на бърза ликвидност (КБЛ)*** | ***Вземания + Краткосрочни инвестиции + Парични средства***  ***Текущи задължения*** | КБЛ ≥ 1 |

**КОЕФИЦИЕНТИ НА ЛИКВИДНОСТ:**

Показателите за ликвидност са количествени характеристики на способността на предприятието да изплаща текущите си задължения с наличните текущи активи. Индикатор са за възможността на кандидата/участника да поема възникнали финансови затруднения. Те са показатели, показващи ликвидността в статика (към даден момент).

**I. Коефициент на обща ликвидност (КОЛ)**

Общ показател, който, без да отчита различната степен на ликвидност на отделните компоненти на текущите активи, показва възможностите на предприятието на кандидата да покрива текущите си задължения с тях.

КОЛ е коефициентът на обща ликвидност, чието положително съотношение се счита, когато КОЛ е на стойност 1,5 или повече;

ТА - сумата на текущите активи (краткотрайни/краткосрочни); всички активи, придобити с цел да бъдат използвани или реализирани в срок от една и над една година съобразно оперативния цикъл на кандидата.

ТЗ - сумата на текущите задължения (текущи пасиви); всички задължения, които следва да бъдат погасени в срок до една година.

**Текущите активи (ТА) включват:**

1. Материални запаси - общи (включително тези, които съобразно оперативния цикъл ще бъдат използвани/реализирани над една година), в т.ч.:

* суровини и материали;
* незавършено производство;
* продукция и стоки;
* предоставени аванси.

2. Вземания - общо, в т. ч.:

* вземания от клиенти и доставчици до една година;
* вземания от предприятия от група до една година;
* вземания, свързани с асоциирани и смесени предприятия до една година;
* други вземания (независимо от източника) до една година;

3. Краткосрочни инвестиции - общо, в т.ч.:

* акции и дялове в предприятия от група;
* изкупени собствени акции (номинална стойност);
* други инвестиции (акции, облигации, инвестиционни имоти и др.);

4. Парични средства - общо, в т.ч.:

* парични средства (без блокираните) в каси и банкови сметки (в страната и в чужбина);
* парични еквиваленти (краткосрочни високоликвидни вложения, лесно обратими в парични суми, като чекове, полици, държавни ценни книги и др.).

**Текущите (краткосрочните) задължения (ТЗ) включват:**

1. задължения към финансови предприятия със срок на погасяване до една година (независимо от това, дали срокът на задължението е над една година);

2. облигационни заеми със срок на погасяване до една година (включително конвертируемите);

3. получени аванси със срок за уреждане до една година;

4. задължения към доставчици със срок на погасяване до една година;

5. задължения по полици със срок на погасяване до една година (задължения по менителници, запис на заповед и др.);

6. задължения към предприятия от група със срок на погасяване до една година;

7. задължения, свързани с асоциирани и смесени предприятия, със срок на погасяване до една година;

8. други задължения със срок на погасяване до една година - общо, в т.ч.:

* задължения към персонала със срок на погасяване до една година;
* осигурителни и данъчни задължения със срок на погасяване до една година;
* задължения за лихви, глоби, неустойки и други икономически санкции със срок на погасяване до една година.

**II. Коефициент на бърза ликвидност (КБЛ)**

КБЛ изразява непосредствената способност на предприятието на кандидата да обслужва текущите си задължения с по-бързоликвидните краткосрочни активи. КБЛ е коефициентът на бърза ликвидност, чието положително съотношение се счита, когато КБЛ е на стойност 1 или повече;

**1. Вземания със срок на получаване до една година - общо, в т.ч.:**

* вземания от клиенти и доставчици до една година;
* вземания от предприятия от група до една година;
* вземания, свързани с асоциирани и смесени предприятия, до една година;
* други вземания (независимо от източника) до една година.

**2. Краткосрочни инвестиции - общо, в т.ч.:**

* акции и дялове в предприятия от група;
* изкупени собствени акции (номинална стойност);
* други инвестиции (акции, облигации, инвестиционни имоти и др.).

**3. Парични средства - общо, в т.ч.:**

* парични средства (без блокираните) в каси и банкови сметки (в страната и в чужбина);
* парични еквиваленти (краткосрочни високоликвидни вложения, лесно обратими в парични суми, като чекове, полици, държавни ценни книги и др.).

**4. Текущи задължения (ТЗ)“**

2. Досегашното Приложение № 1 става Приложение № 2.

**РУМЕН ПОРОЖАНОВ**

*Министър на земеделието, храните и горите*